CELEX: E2016C0084
Language: el
Date: 2016-04-27 00:00:00
Title: Απόφαση της Εποπτεύουσας Αρχής της ΕΖΕΣ αριθ. 84/16/COL, της 27ης Απριλίου 2016, για την τροποποίηση, για εκατοστή πρώτη φορά, των διαδικαστικών και ουσιαστικών κανόνων στον τομέα των κρατικών ενισχύσεων με την εισαγωγή νέων κατευθυντήριων γραμμών για την ανάλυση της συμβατότητας με τη λειτουργία της συμφωνίας για τον ΕΟΧ των κρατικών ενισχύσεων για την προώθηση της εκτέλεσης σημαντικών έργων κοινού ευρωπαϊκού ενδιαφέροντος [2017/267]

16.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 39/49
            
         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 84/16/COL
   της 27ης Απριλίου 2016
   για την τροποποίηση, για εκατοστή πρώτη φορά, των διαδικαστικών και ουσιαστικών κανόνων στον τομέα των κρατικών ενισχύσεων με την εισαγωγή νέων κατευθυντήριων γραμμών για την ανάλυση της συμβατότητας με τη λειτουργία της συμφωνίας για τον ΕΟΧ των κρατικών ενισχύσεων για την προώθηση της εκτέλεσης σημαντικών έργων κοινού ευρωπαϊκού ενδιαφέροντος [2017/267]
   Η ΕΠΟΠΤΕΎΟΥΣΑ ΑΡΧΉ ΤΗΣ ΕΖΕΣ (ΕΦΕΞΉΣ «Η ΑΡΧΉ»),
   ΕΧΟΝΤΑΣ ΥΠΟΨΗ τη συμφωνία για τον Ευρωπαϊκό Οικονομικό Χώρο («εφεξής η συμφωνία για τον ΕΟΧ»), και ιδίως τα άρθρα 61 έως 63 και το πρωτόκολλο 26,
   ΕΧΟΝΤΑΣ ΥΠΟΨΗ τη συμφωνία μεταξύ των χωρών ΕΖΕΣ για τη σύσταση Εποπτεύουσας Αρχής και Δικαστηρίου (εφεξής «η συμφωνία περί Εποπτείας και Δικαστηρίου») και ιδίως το άρθρο 24 και το άρθρο 5 παράγραφος 2 στοιχείο β),
   Εκτιμώντας τα ακόλουθα:
   Βάσει του άρθρου 24 της συμφωνίας περί Εποπτείας και Δικαστηρίου, η Αρχή θέτει σε εφαρμογή τις διατάξεις της συμφωνίας για τον ΕΟΧ σχετικά με τις κρατικές ενισχύσεις,
   Βάσει του άρθρου 5 παράγραφος 2 στοιχείο β) της συμφωνίας περί Εποπτείας και Δικαστηρίου, η Αρχή εκδίδει ανακοινώσεις ή κατευθυντήριες γραμμές για θέματα που αναφέρονται στη συμφωνία για τον ΕΟΧ, εφόσον τούτο προβλέπεται ρητά από την εν λόγω συμφωνία ή από τη συμφωνία περί Εποπτείας και Δικαστηρίου ή κρίνεται αναγκαίο από την Αρχή,
   Στις 20 Ιουνίου 2014, η Ευρωπαϊκή Επιτροπή εξέδωσε ανακοίνωση σχετικά με τα «Κριτήρια για την ανάλυση της συμβατότητας με την εσωτερική αγορά των κρατικών ενισχύσεων για την προώθηση της υλοποίησης σημαντικών έργων κοινού ευρωπαϊκού ενδιαφέροντος» (1). Η ανακοίνωση εφαρμόζεται από την 1η Ιουλίου 2014 έως τις 31 Δεκεμβρίου 2020.
   Η ανακοίνωση αυτή παρουσιάζει επίσης ενδιαφέρον για τον Ευρωπαϊκό Οικονομικό Χώρο,
   Η ενιαία εφαρμογή των κανόνων περί κρατικών ενισχύσεων στις χώρες ΕΟΧ πρέπει να εξασφαλισθεί στο σύνολο του Ευρωπαϊκού Οικονομικού Χώρου σύμφωνα με τον στόχο της ομοιογένειας, όπως ορίζεται στο άρθρο 1 της συμφωνίας για τον ΕΟΧ,
   Σύμφωνα με το σημείο ΙΙ του τίτλου «ΓΕΝΙΚΑ», στη σελίδα 9 του παραρτήματος XV της συμφωνίας για τον ΕΟΧ, η Αρχή εκδίδει, κατόπιν διαβουλεύσεων με την Επιτροπή, πράξεις αντίστοιχες με εκείνες που εκδίδει η Ευρωπαϊκή Επιτροπή,
   ΕΠΕΙΤΑ από διαβούλευση με την Ευρωπαϊκή Επιτροπή,
   ΕΠΕΙΤΑ από διαβούλευση με τα κράτη της ΕΖΕΣ μέσω επιστολής με ημερομηνία 25 Ιανουαρίου 2016,
   Εξεδωσε την παρουσα αποφαση:
   Άρθρο 1
   Οι ουσιαστικοί κανόνες στον τομέα των κρατικών ενισχύσεων τροποποιούνται με την εισαγωγή νέων κατευθυντήριων γραμμών για την ανάλυση της συμβατότητας με τη λειτουργία της συμφωνίας για τον ΕΟΧ των κρατικών ενισχύσεων για την προώθηση της εκτέλεσης σημαντικών έργων κοινού ευρωπαϊκού ενδιαφέροντος. Οι νέες κατευθυντήριες γραμμές επισυνάπτονται ως παράρτημα της παρούσας απόφασης και αποτελούν αναπόσπαστο μέρος αυτής.
   Άρθρο 2
   Το κείμενο της παρούσας απόφασης στην αγγλική γλώσσα είναι το μόνο αυθεντικό.
   
      Βρυξέλλες, 27 Απριλίου 2016.
      
         
            Για την Εποπτεύουσα Αρχή της ΕΖΕΣ
         
         Sven Erik SVEDMAN
         
            Πρόεδρος
         
         Frank BÜCHEL
         
            Μέλος του Σώματος
         
      
   
   
      (1)  ΕΕ C 188 της 20.6.2014, σ. 4.
   
      ΠΑΡΑΡΤΗΜΑ
      
         Κατευθυντήριες γραμμές για την ανάλυση της συμβατότητας με τη λειτουργία της συμφωνίας για τον ΕΟΧ των κρατικών ενισχύσεων για την προώθηση της εκτέλεσης σημαντικών έργων κοινού ευρωπαϊκού ενδιαφέροντος
          (1)
      
      ΠΕΡΙΕΧΟΜΕΝΑ
      
                  1.
               
               Εισαγωγή
               
            
                  2.
               
               Πεδίο εφαρμογής
               
            
                  3.
               
               Κριτήρια επιλεξιμότητας
               
            
                  3.1.
               
               Ορισμός έργου
               
            
                  3.2.
               
               Κοινό ευρωπαϊκό ενδιαφέρον
               
            
                  3.2.1.
               
               Γενικά σωρευτικά κριτήρια
               
            
                  3.2.2.
               
               Γενικοί θετικοί δείκτες
               
            
                  3.2.3.
               
               Ειδικά κριτήρια
               
            
                  3.3.
               
               Σημασία του έργου
               
            
                  4.
               
               Κριτήρια συμβατότητας
               
            
                  4.1.
               
               Αναγκαιότητα και αναλογικότητα της ενίσχυσης
               
            
                  4.2.
               
               Πρόληψη αδικαιολόγητων στρεβλώσεων του ανταγωνισμού και κριτήριο εξισορρόπησης
               
            
                  4.3.
               
               Διαφάνεια
               
            
                  5.
               
               Τελικές διατάξεις
               
            
                  5.1.
               
               Υποχρέωση κοινοποίησης
               
            
                  5.2.
               
               Εκ των υστέρων αξιολόγηση και υποβολή εκθέσεων
               
            
                  5.3.
               
               Έναρξη, διάρκεια ισχύος και αναθεώρηση
               
            Επιλέξιμες δαπάνες
      1.   Εισαγωγή
      
      
               
                  1.
               
               
                  Το παρόν κεφάλαιο των κατευθυντήριων γραμμών παρέχει κατευθύνσεις για την αξιολόγηση, βάσει των κανόνων περί κρατικών ενισχύσεων, της δημόσιας χρηματοδότησης σημαντικών έργων κοινού ευρωπαϊκού ενδιαφέροντος (ΣΕΚΕΕ).
               
            
               
                  2.
               
               
                  Τα ΣΕΚΕΕ μπορεί να έχουν πολύ σημαντική συμβολή στην οικονομική ανάπτυξη, την απασχόληση και την ανταγωνιστικότητα της βιομηχανίας και της οικονομίας του Ευρωπαϊκού Οικονομικού Χώρου (ΕΟΧ) λόγω των θετικών δευτερογενών επιπτώσεών τους στην εσωτερική αγορά και την κοινωνία.
               
            
               
                  3.
               
               
                  Τα έργα αυτά καθιστούν εφικτή τη συγκέντρωση των γνώσεων, της τεχνογνωσίας, των χρηματοδοτικών πόρων και των οικονομικών παραγόντων σε ολόκληρο τον ΕΟΧ, με σκοπό την αντιμετώπιση πολύ σημαντικών ανεπαρκειών της αγοράς ή συστημικών αδυναμιών και κοινωνικών προκλήσεων που δεν θα μπορούσαν να αντιμετωπιστούν διαφορετικά. Σκοπός τους είναι η προσέγγιση δημόσιου και ιδιωτικού τομέα με σκοπό την ανάληψη έργων μεγάλης κλίμακας που παρέχουν σημαντικά οφέλη στον ΕΟΧ και στους πολίτες των συμβαλλόμενων μερών.
               
            
               
                  4.
               
               
                  Τα ΣΕΚΕΕ μπορεί να έχουν σχέση με όλες τις πολιτικές και τις δράσεις που πληρούν κοινούς ευρωπαϊκούς στόχους, ιδίως όσον αφορά τους στόχους της στρατηγικής «Ευρώπη 2020» (2), τις εμβληματικές πρωτοβουλίες της Ευρωπαϊκής Ένωσης και τους καίριους τομείς για την οικονομική ανάπτυξη, όπως οι βασικές τεχνολογίες γενικής εφαρμογής (3) (ΒΤΓΕ).
               
            
               
                  5.
               
               
                  Η πρωτοβουλία για τον εκσυγχρονισμό των κρατικών ενισχύσεων (SAM) (4) προτείνει να κατευθύνονται οι κρατικές ενισχύσεις προς την επίτευξη στόχων κοινού ευρωπαϊκού ενδιαφέροντος σύμφωνα με τις προτεραιότητες της στρατηγικής «Ευρώπη 2020», με σκοπό την αντιμετώπιση των ανεπαρκειών της αγοράς ή άλλων σημαντικών συστημικών αδυναμιών που εμποδίζουν την προώθηση της ανάπτυξης και της απασχόλησης, καθώς και την επίτευξη ολοκληρωμένης, δυναμικής και ανταγωνιστικής εσωτερικής αγοράς. Η υλοποίηση των ΣΕΚΕΕ συχνά απαιτεί σημαντική συμμετοχή από μέρους των δημόσιων αρχών, αφού στην αντίθετη περίπτωση η αγορά δεν θα χρηματοδοτούσε τέτοια έργα. Σε περίπτωση που η δημόσια χρηματοδότηση των εν λόγω έργων συνιστά κρατική ενίσχυση, η παρούσα ανακοίνωση καθορίζει τους εφαρμοστέους κανόνες, ώστε να εξασφαλίζεται η διατήρηση συνθηκών ισότιμου ανταγωνισμού στην εσωτερική αγορά.
               
            
               
                  6.
               
               
                  Η πρωτοβουλία SAM αποτελεί καλή ευκαιρία για την επικαιροποίηση και ενοποίηση των υφιστάμενων οδηγιών σε ένα ενιαίο έγγραφο, ώστε να εναρμονιστούν με τους στόχους της στρατηγικής «Ευρώπη 2020» και τους στόχους SAM και να επεκταθούν και σε άλλους τομείς όπου θα μπορούσαν να τεθούν σε εφαρμογή. Οι παρούσες κατευθυντήριες γραμμές αντικαθιστούν συνεπώς τις ισχύουσες διατάξεις σχετικά με τα ΣΕΚΕΕ. Με τον τρόπο αυτό, οι παρούσες κατευθυντήριες γραμμές παρέχουν στα συμβαλλόμενα μέρη την αναγκαία εξειδικευμένη και διατομεακή καθοδήγηση με στόχο την ενθάρρυνση της ανάπτυξης σημαντικών συνεργατικών έργων για την προώθηση των κοινών ευρωπαϊκών συμφερόντων
               
            
               
                  7.
               
               
                  Το άρθρο 61 παράγραφος 3 στοιχείο β) της συμφωνίας για τον ΕΟΧ ορίζει ότι οι ενισχύσεις για την εκτέλεση σημαντικών σχεδίων κοινού ευρωπαϊκού ενδιαφέροντος δύνανται να θεωρηθούν ότι συμβιβάζονται με τη συμφωνία για τον ΕΟΧ. Κατά συνέπεια, οι παρούσες κατευθυντήριες γραμμές παρέχουν οδηγίες σχετικά με τα κριτήρια που θα εφαρμόσει η Εποπτεύουσα Αρχή της ΕΖΕΣ («η Αρχή») για την αξιολόγηση των κρατικών ενισχύσεων με στόχο την προώθηση της εκτέλεσης των ΣΕΚΕΕ. Κατ' αρχάς καθορίζουν το πεδίο εφαρμογής τους και, στη συνέχεια, παρέχουν κατάλογο κριτηρίων που θα χρησιμοποιεί η Αρχή για να αξιολογεί τη φύση και τη σημασία των έργων αυτών με σκοπό την εφαρμογή του άρθρου 61 παράγραφος 3 στοιχείο β) της συμφωνίας για τον ΕΟΧ. Στη συνέχεια εξηγούν πώς θα αξιολογεί η Αρχή τη συμβατότητα της δημόσιας χρηματοδότησης των ΣΕΚΕΕ βάσει των κανόνων περί κρατικών ενισχύσεων.
               
            
               
                  8.
               
               
                  Οι παρούσες κατευθυντήριες γραμμές δεν αποκλείουν επίσης την πιθανότητα οι ενισχύσεις για την προώθηση της εκτέλεσης ΣΕΚΕΕ να θεωρηθούν επίσης συμβατές με τη λειτουργία της συμφωνίας για τον ΕΟΧ βάσει άλλων διατάξεων, κυρίως του άρθρου 61 παράγραφος 3 στοιχείο γ) της συμφωνίας για τον ΕΟΧ και των κανόνων εφαρμογής τους. Το πλαίσιο κρατικών ενισχύσεων έχει εκσυγχρονιστεί προκειμένου να δοθούν στα συμβαλλόμενα μέρη περισσότερες δυνατότητες επιδότησης σημαντικών έργων ώστε να αποκατασταθούν αδυναμίες της αγοράς και προβλήματα συνοχής σε διάφορους τομείς, με σκοπό την προώθηση της βιώσιμης ανάπτυξης και της απασχόλησης. Ωστόσο, οι διατάξεις αυτές δεν καλύπτουν πλήρως την καταλληλότητα, τις ιδιαιτερότητες και τα χαρακτηριστικά των ΣΕΚΕΕ, που ενδεχομένως απαιτούν ειδικές διατάξεις σχετικά με την επιλεξιμότητα, τη συμβατότητα και τις διαδικασίες, οι οποίες εκτίθενται στις παρούσες κατευθυντήριες γραμμές.
               
            2.   Πεδίο εφαρμογής
      
      
               
                  9.
               
               
                  Οι παρούσες κατευθυντήριες γραμμές εφαρμόζονται σε ΣΕΚΕΕ σε όλους τους τομείς οικονομικής δραστηριότητας.
               
            
               
                  10.
               
               
                  Οι παρούσες κατευθυντήριες γραμμές δεν εφαρμόζονται:
                  
                              α)
                           
                           
                              σε μέτρα που συνεπάγονται ενισχύσεις προς προβληματικές επιχειρήσεις, όπως ορίζονται στις κατευθυντήριες γραμμές για τη διάσωση και την αναδιάρθρωση προβληματικών επιχειρήσεων (5) ή σε τυχόν μεταγενέστερες κατευθυντήριες γραμμές, όπως τροποποιήθηκαν ή αντικαταστάθηκαν.
                           
                        
                              β)
                           
                           
                              σε μέτρα που συνεπάγονται ενισχύσεις προς επιχειρήσεις κατά των οποίων εκκρεμεί εντολή ανάκτησης ενισχύσεων κατόπιν προηγούμενης απόφασης της Αρχής, με την οποία οι ενισχύσεις αυτές κηρύσσονται παράνομες και ασυμβίβαστες με τη λειτουργία της συμφωνίας για τον ΕΟΧ·
                           
                        
                              γ)
                           
                           
                              σε μέτρα κρατικών ενισχύσεων που συνεπάγονται, είτε αυτά καθαυτά είτε λόγω των όρων που τα συνοδεύουν είτε λόγω της εφαρμοζόμενης μεθόδου χρηματοδότησής τους, παραβίαση του δικαίου του ΕΟΧ (6) που τα καθιστά παράνομα στο σύνολό τους, και ιδίως:
                              
                                          —
                                       
                                       
                                          σε μέτρα ενίσχυσης βάσει των οποίων η χορήγηση ενισχύσεων υπόκειται στην υποχρέωση του δικαιούχου να διατηρεί στο αντίστοιχο συμβαλλόμενο μέρος είτε την έδρα του είτε την κύρια εγκατάστασή του,
                                       
                                    
                                          —
                                       
                                       
                                          σε μέτρα ενίσχυσης βάσει των οποίων η χορήγηση ενισχύσεων υπόκειται στην υποχρέωση του δικαιούχου να χρησιμοποιεί προϊόντα εγχώριας παραγωγής ή εθνικές υπηρεσίες,
                                       
                                    
                                          —
                                       
                                       
                                          σε μέτρα ενίσχυσης τα οποία περιορίζουν τη δυνατότητα του δικαιούχου να κάνει χρήση των αποτελεσμάτων έρευνας, ανάπτυξης και καινοτομίας σε άλλα συμβαλλόμενα μέρη.
                                       
                                    
                        
            3.   Κριτήρια επιλεξιμότητας
      
      
               
                  11.
               
               
                  Για να προσδιοριστεί κατά πόσον ένα έργο εμπίπτει στο πεδίο εφαρμογής του άρθρου 61 παράγραφος 3 στοιχείο β) της συμφωνίας για τον ΕΟΧ, θα ισχύουν τα εξής κριτήρια:
               
            3.1.   Ορισμός έργου
      
      
               
                  12.
               
               
                  Η προτεινόμενη ενίσχυση αφορά ενιαίο έργο σαφώς καθορισμένο ως προς τους στόχους του, καθώς και τους όρους υλοποίησής του, περιλαμβανομένων των συμμετεχόντων και της χρηματοδότησής του (7).
               
            
               
                  13.
               
               
                  Η Αρχή μπορεί επίσης να θεωρήσει επιλέξιμο ένα «ολοκληρωμένο έργο», δηλαδή, ομάδα επιμέρους έργων που εισάγονται σε μια κοινή δομή, χάρτη πορείας ή πρόγραμμα που έχουν κοινό στόχο και βασίζονται σε συνεκτική συστημική προσέγγιση. Οι επιμέρους συνιστώσες του ολοκληρωμένου έργου μπορεί να αφορούν χωριστά επίπεδα της αλυσίδας εφοδιασμού, αλλά πρέπει να είναι συμπληρωματικές και αναγκαίες για την επίτευξη του σημαντικού ευρωπαϊκού στόχου (8).
               
            3.2.   Κοινό ευρωπαϊκό ενδιαφέρον
      
      3.2.1.   Γενικά σωρευτικά κριτήρια
      
      
               
                  14.
               
               
                  Το έργο πρέπει να συμβάλλει κατά τρόπο συγκεκριμένο, σαφή και προσδιορίσιμο σε έναν ή περισσότερους ευρωπαϊκούς στόχους και να έχει σημαντικό αντίκτυπο στην ανταγωνιστικότητα του ΕΟΧ, τη βιώσιμη ανάπτυξη, την αντιμετώπιση των κοινωνικών προκλήσεων ή τη δημιουργία αξίας σε ολόκληρο τον ΕΟΧ.
               
            
               
                  15.
               
               
                  Το έργο πρέπει να αντιπροσωπεύει σημαντική συμβολή στους κοινούς ευρωπαϊκούς στόχους, για παράδειγμα να έχει ιδιαίτερη σημασία για τη στρατηγική «Ευρώπη 2020», τον Ευρωπαϊκό Χώρο Έρευνας, την ευρωπαϊκή στρατηγική για τις βασικές τεχνολογίες γενικής εφαρμογής (ΒΤΓΕ) (9), την ενεργειακή στρατηγική για την Ευρώπη (10), το πλαίσιο για τις πολιτικές που αφορούν το κλίμα και την ενέργεια με χρονικό ορίζοντα το έτος 2030 (11), την ευρωπαϊκή στρατηγική για την ενεργειακή ασφάλεια (12), την ηλεκτρονική στρατηγική για την Ευρώπη, τα διευρωπαϊκά δίκτυα στους τομείς των μεταφορών και της ενέργειας, τις εμβληματικές πρωτοβουλίες της Ένωσης όπως η «Ένωση Καινοτομίας» (13), το «Ψηφιακό θεματολόγιο για την Ευρώπη» (14), «Μια Ευρώπη που χρησιμοποιεί αποτελεσματικά τους πόρους» (15), ή η «Ολοκληρωμένη βιομηχανική πολιτική για την εποχή της παγκοσμιοποίησης» (16).
               
            
               
                  16.
               
               
                  Το έργο πρέπει κανονικά να περιλαμβάνει περισσότερα του ενός συμβαλλόμενα μέρη (17) και τα οφέλη του πρέπει να επεκτείνονται σε σημαντικό τμήμα του ΕΟΧ και να μην περιορίζονται στα συμβαλλόμενα μέρη που παρέχουν χρηματοδότηση. Τα οφέλη του έργου πρέπει να καθορίζονται σαφώς με συγκεκριμένο και προσδιορίσιμο τρόπο (18).
               
            
               
                  17.
               
               
                  Τα οφέλη του έργου δεν πρέπει να περιορίζονται στις επιχειρήσεις ή στον οικείο τομέα, αλλά πρέπει να έχουν ευρύτερη σχέση και εφαρμογή στην ευρωπαϊκή οικονομία ή την ευρωπαϊκή κοινωνία μέσω θετικών δευτερογενών αποτελεσμάτων (όπως συστημικές επιδράσεις σε πολλαπλά επίπεδα της αλυσίδας αξίας ή σε αγορές προηγούμενων ή επόμενων σταδίων, ή εναλλακτικές χρήσεις σε άλλους τομείς ή αλλαγή του τρόπου εκτέλεσης των μεταφορών) που καθορίζονται σαφώς με συγκεκριμένο και προσδιορίσιμο τρόπο.
               
            
               
                  18.
               
               
                  Το έργο πρέπει να περιλαμβάνει συγχρηματοδότηση από τον δικαιούχο.
               
            
               
                  19.
               
               
                  Το έργο πρέπει να τηρεί την αρχή της σταδιακής κατάργησης των επιβλαβών για το περιβάλλον επιδοτήσεων, όπως υπενθυμίζεται στον «Χάρτη πορείας για μια αποδοτική, από πλευράς πόρων, Ευρώπη» (19).
               
            3.2.2.   Γενικοί θετικοί δείκτες
      
      
               
                  20.
               
               
                  Εκτός από τα σωρευτικά κριτήρια στο τμήμα 3.2.1, η Αρχή θα υιοθετήσει πιο ευνοϊκή προσέγγιση, σε περίπτωση που:
                  
                              α)
                           
                           
                              το έργο έχει σχεδιαστεί κατά τρόπον ώστε να παρέχεται η δυνατότητα συμμετοχής σε όλα τα ενδιαφερόμενα συμβαλλόμενα μέρη, λαμβανομένου υπόψη του είδους του έργου, του επιδιωκόμενου στόχου και των αναγκών χρηματοδότησης·
                           
                        
                              β)
                           
                           
                              στον σχεδιασμό του έργου συμμετέχει η Ευρωπαϊκή Επιτροπή ή οποιοδήποτε νομικό πρόσωπο έχει εξουσιοδοτηθεί από την Ευρωπαϊκή Επιτροπή, όπως, για παράδειγμα, η Ευρωπαϊκή Τράπεζα Επενδύσεων·
                           
                        
                              γ)
                           
                           
                              στην επιλογή του έργου συμμετέχει η Ευρωπαϊκή Επιτροπή ή οποιοδήποτε νομικό πρόσωπο έχει εξουσιοδοτηθεί από την Ευρωπαϊκή Επιτροπή, υπό την προϋπόθεση ότι το νομικό αυτό πρόσωπο ενεργεί προς τον σκοπό αυτό ως φορέας υλοποίησης·
                           
                        
                              δ)
                           
                           
                              στη δομή διακυβέρνησης του έργου συμμετέχουν η Ευρωπαϊκή Επιτροπή — ή οποιοδήποτε νομικό πρόσωπο εξουσιοδοτημένο από την Ευρωπαϊκή Επιτροπή — και διάφορα συμβαλλόμενα μέρη·
                           
                        
                              ε)
                           
                           
                              το έργο προβλέπει σημαντικές συλλογικές αλληλεπιδράσεις όσον αφορά τον αριθμό των εταίρων, τη συμμετοχή οργανώσεων διαφορετικών τομέων, ή τη συμμετοχή επιχειρήσεων διαφορετικών μεγεθών·
                           
                        
                              στ)
                           
                           
                              το έργο προβλέπει συγχρηματοδότηση από Ταμείο της ΕΖΕΣ ή της Ευρωπαϊκής Ένωσης (20).
                           
                        
            3.2.3.   Ειδικά κριτήρια
      
      
               
                  21.
               
               
                  Τα έργα Ε & Α&Κ πρέπει να έχουν σημαντικό καινοτόμο χαρακτήρα ή να αντιπροσωπεύουν σημαντική προστιθέμενη αξία από πλευράς Ε & Α&Κ υπό το πρίσμα των τελευταίων εξελίξεων στον συγκεκριμένο τομέα.
               
            
               
                  22.
               
               
                  Τα έργα που συνεπάγονται βιομηχανική αξιοποίηση πρέπει να επιτρέπουν την ανάπτυξη νέου προϊόντος ή υπηρεσίας με υψηλή περιεκτικότητα σε έρευνα και καινοτομία και/ή την εφαρμογή μιας ριζικά καινοτόμου παραγωγικής διαδικασίας. Οι τακτικές αναβαθμίσεις των υφισταμένων εγκαταστάσεων χωρίς καινοτόμο διάσταση και η ανάπτυξη πιο πρόσφατων εκδοχών υφιστάμενων προϊόντων δεν μπορούν να χαρακτηριστούν ΣΕΚΕΕ.
               
            
               
                  23.
               
               
                  Έργα στους τομείς του περιβάλλοντος, της ενέργειας ή των μεταφορών πρέπει είτε να έχουν ιδιαίτερη σημασία για την περιβαλλοντική ή την ενεργειακή στρατηγική, συμπεριλαμβανομένης της ασφάλειας του ενεργειακού εφοδιασμού, ή τη στρατηγική μεταφορών της Ένωσης είτε να συμβάλλουν σημαντικά στην εσωτερική αγορά, συμπεριλαμβάνοντας τους ειδικούς αυτούς τομείς, χωρίς να περιορίζονται αποκλειστικά σε αυτούς.
               
            3.3.   Σημασία του έργου
      
      
               
                  24.
               
               
                  Για να χαρακτηριστεί ΣΕΚΕΕ, ένα έργο πρέπει να είναι σημαντικό από ποσοτική και ποιοτική άποψη. Θα πρέπει να είναι ιδιαίτερα μεγάλου μεγέθους ή μεγάλης εμβέλειας και/ή να συνεπάγεται πολύ σημαντικό επίπεδο τεχνολογικού ή οικονομικού κινδύνου.
               
            4.   Κριτήρια συμβατότητας
      
      
               
                  25.
               
               
                  Κατά την εκτίμηση της συμβατότητας με τη λειτουργία της συμφωνίας για τον ΕΟΧ των ενισχύσεων για την προώθηση της εκτέλεσης ΣΕΚΕΕ δυνάμει του άρθρου 61 παράγραφος 3 στοιχείο β) της συμφωνίας για τον ΕΟΧ, η Αρχή θα λαμβάνει υπόψη τα ακόλουθα κριτήρια (21).
               
            
               
                  26.
               
               
                  Η Αρχή θα θέσει σε εφαρμογή κριτήριο εξισορρόπησης για να αξιολογεί κατά πόσον οι αναμενόμενες θετικές επιπτώσεις αντισταθμίζουν τις ενδεχόμενες αρνητικές επιπτώσεις όπως εκτίθενται κατωτέρω.
               
            
               
                  27.
               
               
                  Λαμβανομένου υπόψη του χαρακτήρα των έργων, η Αρχή μπορεί να θεωρήσει ότι τεκμαίρεται η ύπαρξη ανεπάρκειας της αγοράς ή άλλων σημαντικών συστημικών αδυναμιών, καθώς και η συμβολή στο κοινό ευρωπαϊκό συμφέρον, εφόσον το έργο πληροί τα κριτήρια επιλεξιμότητας που αναφέρονται στο τμήμα 3 ανωτέρω.
               
            4.1.   Αναγκαιότητα και αναλογικότητα της ενίσχυσης
      
      
               
                  28.
               
               
                  Οι ενισχύσεις δεν πρέπει να επιδοτούν τις δαπάνες έργου με τις οποίες θα επιβαρυνόταν ούτως ή άλλως μια επιχείρηση ούτε πρέπει να αντισταθμίζουν τον συνήθη επιχειρηματικό κίνδυνο μιας οικονομικής δραστηριότητας. Χωρίς ενίσχυση η υλοποίηση του έργου θα ήταν αδύνατη ή το έργο θα υλοποιείτο σε μικρότερη κλίμακα ή εμβέλεια ή με διαφορετικό τρόπο που θα περιόριζε σημαντικά τα αναμενόμενα οφέλη (22). Μια ενίσχυση θα θεωρείται ανάλογη μόνον εάν η επίτευξη του ίδιου αποτελέσματος δεν θα ήταν δυνατή με μικρότερη ενίσχυση.
               
            
               
                  29.
               
               
                  Το συμβαλλόμενο μέρος πρέπει να παρέχει στην Αρχή κατάλληλες πληροφορίες για το ενισχυόμενο έργο, καθώς και διεξοδική περιγραφή του σεναρίου αντιπαραδείγματος που αντιστοιχεί στην κατάσταση κατά την οποία δεν χορηγείται καμία ενίσχυση από οποιοδήποτε συμβαλλόμενο μέρος. Το σενάριο της αντίστροφης κατάστασης μπορεί να συνίσταται στην απουσία εναλλακτικού έργου ή σε ένα σαφώς καθορισμένο και επαρκώς προβλέψιμο εναλλακτικό έργο το οποίο εξετάζεται από τον δικαιούχο κατά την οικεία εσωτερική διαδικασία λήψης αποφάσεων, και μπορεί να σχετίζεται με εναλλακτικό έργο που εκτελείται εξολοκλήρου ή εν μέρει εκτός ΕΟΧ.
               
            
               
                  30.
               
               
                  Σε περίπτωση απουσίας εναλλακτικού έργου, η Αρχή θα εξακριβώνει εάν το ποσό της ενίσχυσης δεν υπερβαίνει το ελάχιστο αναγκαίο ώστε να καταστεί το έργο που λαμβάνει ενίσχυση επαρκώς κερδοφόρο, παραδείγματος χάριν καθιστώντας δυνατή την επίτευξη εσωτερικού ποσοστού απόδοσης (ΕΠΑ) που αντιστοιχεί στο σημείο αναφοράς ή στην ελάχιστη κρίσιμη απόδοση του τομέα ή της επιχείρησης. Τα κανονικά ποσοστά απόδοσης που απαιτεί ο δικαιούχος για άλλα επενδυτικά έργα παρόμοιου είδους, το κόστος κεφαλαίου του ή οι αποδόσεις που συνήθως παρατηρούνται στον οικείο κλάδο μπορούν επίσης να χρησιμοποιηθούν για τον σκοπό αυτό. Όλες οι σχετικές αναμενόμενες δαπάνες και οφέλη πρέπει να λαμβάνονται υπόψη καθ' όλη τη διάρκεια ζωής του έργου.
               
            
               
                  31.
               
               
                  Το μέγιστο επίπεδο της ενίσχυσης θα καθορίζεται αναφορικά με το εντοπιζόμενο έλλειμμα χρηματοδότησης σε σχέση με τις επιλέξιμες δαπάνες. Η ένταση της ενίσχυσης μπορεί να ανέλθει έως το 100 % των επιλέξιμων δαπανών, εφόσον αυτό δικαιολογείται από την ανάλυση του ελλείμματος χρηματοδότησης. Το έλλειμμα χρηματοδότησης αντιστοιχεί στη διαφορά μεταξύ θετικών και αρνητικών ταμειακών ροών κατά τη διάρκεια ζωής της επένδυσης, προεξοφλημένων με βάση την παρούσα αξία τους, με βάση το κατάλληλο προεξοφλητικό επιτόκιο που αντανακλά το ποσοστό απόδοσης που είναι αναγκαίο για να υλοποιήσει το έργο ο δικαιούχος, κυρίως λόγω των σχετικών κινδύνων. Οι επιλέξιμες δαπάνες είναι εκείνες που ορίζονται στο παράρτημα (23).
               
            
               
                  32.
               
               
                  Εφόσον αποδεικνύεται, για παράδειγμα μέσω εσωτερικών εγγράφων της επιχείρησης, ότι ο δικαιούχος της ενίσχυσης πρέπει να επιλέξει μεταξύ της υλοποίησης έργου που τυγχάνει ενίσχυσης και της υλοποίησης εναλλακτικού έργου χωρίς ενίσχυση, η Αρχή θα συγκρίνει τις αναμενόμενες καθαρές παρούσες αξίες της επένδυσης στο έργο που τυγχάνει ενίσχυσης και στο εναλλακτικό έργο, λαμβάνοντας υπόψη τις πιθανότητες υλοποίησης των διαφόρων επιχειρηματικών σεναρίων.
               
            
               
                  33.
               
               
                  Στην ανάλυσή της, η Αρχή λαμβάνει υπόψη τα ακόλουθα στοιχεία:
                  
                              α)
                           
                           
                              :
                           
                           
                              προσδιορισμός της επιδιωκόμενης αλλαγής
                           
                           
                              :
                           
                           
                              θα πρέπει να προσδιορίζεται σαφώς από το συμβαλλόμενο μέρος η αλλαγή στη συμπεριφορά που αναμένεται να προκύψει από την κρατική ενίσχυση, δηλαδή εάν ενεργοποιείται νέο έργο, εάν βελτιώνεται το μέγεθος, το πεδίο εφαρμογής ή η ταχύτητα ενός έργου. Η αλλαγή συμπεριφοράς πρέπει να προσδιορίζεται μέσω της σύγκρισης του αναμενόμενου αποτελέσματος και επιπέδου της επιδιωκόμενης δραστηριότητας με και χωρίς ενίσχυση. Η διαφορά μεταξύ των δύο σεναρίων δείχνει τον αντίκτυπο του μέτρου ενίσχυσης και τα κίνητρα που δημιουργεί·
                           
                        
                              β)
                           
                           
                              :
                           
                           
                              επίπεδο κερδοφορίας
                           
                           
                              :
                           
                           
                              εάν το έργο δεν είναι αφ' εαυτού αρκούντως κερδοφόρο για μια ιδιωτική επιχείρηση, αλλά δημιουργεί σημαντικά οφέλη για την κοινωνία, είναι πιθανό ότι η ενίσχυση δημιουργεί κίνητρο.
                           
                        
            
               
                  34.
               
               
                  Προκειμένου να αντιμετωπιστούν πραγματικές ή δυνητικές άμεσες ή έμμεσες στρεβλώσεις των διεθνών συναλλαγών, η Αρχή μπορεί να λαμβάνει υπόψη το γεγονός ότι, άμεσα ή έμμεσα, ανταγωνιστές εγκατεστημένοι εκτός του ΕΟΧ έχουν λάβει (κατά τα τελευταία τρία έτη) ή πρόκειται να λάβουν ενίσχυση ισοδύναμης έντασης για παρόμοια έργα. Ωστόσο, σε περίπτωση που η στρέβλωση του διεθνούς εμπορίου είναι πιθανόν να εμφανιστεί έπειτα από τρία και πλέον έτη, δεδομένης της ιδιαίτερης φύσης του εν λόγω τομέα, η περίοδος αναφοράς μπορεί να παραταθεί ανάλογα. Εφόσον είναι δυνατόν, το ενδιαφερόμενο συμβαλλόμενο μέρος θα υποβάλει στην Αρχή επαρκείς πληροφορίες που θα της επιτρέψουν να αξιολογήσει την κατάσταση, ειδικότερα σε ό,τι αφορά την αναγκαιότητα να ληφθούν υπόψη τα ανταγωνιστικά πλεονεκτήματα των επιχειρήσεων από τρίτες χώρες. Αν η Αρχή δεν διαθέτει στοιχεία σχετικά με τη χορηγηθείσα ή προτεινόμενη ενίσχυση, μπορεί επίσης να στηρίξει την απόφασή της σε έμμεσες αποδείξεις.
               
            
               
                  35.
               
               
                  Κατά τη συγκέντρωση αποδεικτικών στοιχείων, η Αρχή μπορεί να χρησιμοποιήσει τις ανακριτικές εξουσίες της (24).
               
            
               
                  36.
               
               
                  Η επιλογή του μέσου ενίσχυσης πρέπει να εξαρτάται από την ανεπάρκεια της αγοράς ή άλλες σημαντικές συστημικές αδυναμίες τις οποίες επιδιώκει να αντιμετωπίσει. Για παράδειγμα, στις περιπτώσεις που το υποκείμενο πρόβλημα είναι η έλλειψη πρόσβασης σε χρηματοδότηση, τα συμβαλλόμενα μέρη θα πρέπει κανονικά να προσφεύγουν σε ενίσχυση υπό μορφή στήριξης της ρευστότητας, όπως δάνεια ή εγγυήσεις (25). Στην περίπτωση που είναι επίσης αναγκαίο να προβλεφθεί για την επιχείρηση κάποιος βαθμός καταμερισμού των κινδύνων, ως μέσο ενίσχυσης θα πρέπει κανονικά να επιλέγεται η επιστρεπτέα προκαταβολή. Τα επιστρεπτέα μέσα ενίσχυσης θα θεωρούνται εν γένει θετικός δείκτης.
               
            
               
                  37.
               
               
                  Κατά τη διενέργεια της ανάλυσης πρέπει, κατά περίπτωση, να λαμβάνονται υπόψη οι στόχοι ενεργειακής ασφάλειας και ενεργειακής απόδοσης.
               
            
               
                  38.
               
               
                  Η Αρχή θα κρίνει ευνοϊκότερα τα έργα που περιλαμβάνουν σημαντική ίδια συμμετοχή από μέρους των δικαιούχων ή από μέρους ανεξάρτητων ιδιωτών επενδυτών. Η συνεισφορά σε ενσώματα και άυλα στοιχεία ενεργητικού, καθώς και γήπεδα, υπολογίζεται σε τιμές της αγοράς.
               
            
               
                  39.
               
               
                  Θετικός δείκτης θα θεωρείται η επιλογή των δικαιούχων μέσω ανταγωνιστικού και διαφανούς διαγωνισμού που δεν εμπεριέχει διακρίσεις.
               
            4.2.   Πρόληψη αδικαιολόγητων στρεβλώσεων του ανταγωνισμού και κριτήριο εξισορρόπησης
      
      
               
                  40.
               
               
                  Το συμβαλλόμενο μέρος θα πρέπει να υποβάλλει στοιχεία που να αποδεικνύουν ότι το προτεινόμενο μέτρο ενίσχυσης αποτελεί το ενδεδειγμένο μέσο πολιτικής για την επίτευξη του στόχου του έργου. Ένα μέτρο ενίσχυσης δεν θα θεωρείται κατάλληλο, εάν άλλα μέσα πολιτικής ή μέσα ενίσχυσης που προκαλούν μικρότερες στρεβλώσεις επιτρέπουν την επίτευξη του ίδιου στόχου.
               
            
               
                  41.
               
               
                  Προκειμένου η ενίσχυση να είναι συμβατή, οι αρνητικές επιπτώσεις του μέτρου ενίσχυσης όσον αφορά τις στρεβλώσεις του ανταγωνισμού και τον αντίκτυπο στις συναλλαγές μεταξύ των συμβαλλόμενων μερών θα πρέπει, αφενός, να είναι περιορισμένες και, αφετέρου, να αντισταθμίζονται από τα θετικά αποτελέσματα όσον αφορά τη συμβολή στην επίτευξη του στόχου κοινού ευρωπαϊκού ενδιαφέροντος.
               
            
               
                  42.
               
               
                  Κατά την αξιολόγηση των αρνητικών συνεπειών του μέτρου ενίσχυσης, η Αρχή θα εστιάζει την ανάλυσή της στις προβλέψιμες επιπτώσεις της ενίσχυσης στον ανταγωνισμό μεταξύ επιχειρήσεων στην οικεία αγορά προϊόντων, συμπεριλαμβανομένων των αγορών προηγούμενου και επόμενου σταδίου, και στον κίνδυνο πλεονάζουσας ικανότητας.
               
            
               
                  43.
               
               
                  Η Αρχή θα αξιολογεί τον κίνδυνο μονοπωλιακού ελέγχου της αγοράς και δεσπόζουσας θέσης, ιδίως σε περίπτωση ανύπαρκτης ή περιορισμένης διάδοσης των αποτελεσμάτων της έρευνας. Τα έργα που αφορούν την κατασκευή υποδομών (26) πρέπει να διασφαλίζουν ανοικτή και άνευ διακρίσεων πρόσβαση στις υποδομές, καθώς και άνευ διακρίσεων τιμολόγηση (27).
               
            
               
                  44.
               
               
                  Η Αρχή θα αξιολογεί τις δυνητικές αρνητικές επιπτώσεις στις συναλλαγές, καθώς και τον κίνδυνο να ξεκινήσει ένας αγώνας δρόμου επιδοτήσεων μεταξύ των συμβαλλόμενων μερών, ιδίως όσον αφορά την επιλογή του τόπου εγκατάστασης.
               
            4.3.   Διαφάνεια
      
      
               
                  45.
               
               
                  Τα συμβαλλόμενα μέρη μεριμνούν ώστε οι ακόλουθες πληροφορίες να δημοσιεύονται σε εμπεριστατωμένο δικτυακό τόπο για τις κρατικές ενισχύσεις, σε εθνικό ή περιφερειακό επίπεδο:
                  
                              α)
                           
                           
                              το κείμενο του μέτρου ενίσχυσης και οι διατάξεις εφαρμογής του ή σχετικός σύνδεσμος·
                           
                        
                              β)
                           
                           
                              η ταυτότητα της χορηγούσας αρχής ή αρχών·
                           
                        
                              γ)
                           
                           
                              η ταυτότητα του δικαιούχου, το είδος και το ποσό της χορηγούμενης προς κάθε δικαιούχο ενίσχυσης, η ημερομηνία χορήγησης, ο τύπος της επιχείρησης (ΜΜΕ/μεγάλη επιχείρηση)· η περιφέρεια στην οποία είναι εγκατεστημένος ο δικαιούχος (σε επίπεδο NUTS II)· και ο κύριος οικονομικός τομέας στον οποίο ασκεί τις δραστηριότητές της η δικαιούχος επιχείρηση (σε επίπεδο ομάδας της NACE) (28).
                           
                        
            
               
                  46.
               
               
                  Υπάρχει δυνατότητα απαλλαγής από αυτή την απαίτηση όσον αφορά τις μεμονωμένες ενισχύσεις κάτω των 500 000 EUR. Οι πληροφορίες αυτές πρέπει να δημοσιεύονται μετά τη λήψη της απόφασης για χορήγηση της ενίσχυσης, να διατηρούνται επί τουλάχιστον δέκα έτη και να διατίθενται στο ευρύ κοινό χωρίς περιορισμούς (29). Τα συμβαλλόμενα μέρη υποχρεούνται να παρέχουν τις προαναφερόμενες πληροφορίες μετά την 1η Ιουλίου 2016.
               
            5.   Τελικές διατάξεις
      
      5.1.   Υποχρέωση κοινοποίησης
      
      
               
                  47.
               
               
                  Σύμφωνα με το άρθρο 1 παράγραφος 3 του μέρους I του πρωτοκόλλου 3 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, τα συμβαλλόμενα μέρη οφείλουν να ενημερώνουν την Αρχή εκ των προτέρων σχετικά με οποιαδήποτε σχέδια χορήγησης ή τροποποίησης των κρατικών ενισχύσεων, συμπεριλαμβανομένων των ενισχύσεων για ΣΕΚΕΕ.
               
            
               
                  48.
               
               
                  Τα συμβαλλόμενα μέρη που συμμετέχουν στο ίδιο ΣΕΚΕΕ καλούνται, όπου αυτό είναι δυνατόν, να υποβάλλουν στην Αρχή κοινή κοινοποίηση.
               
            5.2.   Εκ των υστέρων αξιολόγηση και υποβολή εκθέσεων
      
      
               
                  49.
               
               
                  Η εκτέλεση του έργου πρέπει να υπόκειται σε τακτική υποβολή εκθέσεων. Κατά περίπτωση, η Επιτροπή μπορεί να ζητήσει τη διενέργεια εκ των υστέρων αξιολόγησης.
               
            5.3.   Έναρξη, διάρκεια ισχύος και αναθεώρηση
      
      
               
                  50.
               
               
                  Οι παρούσες κατευθυντήριες γραμμές αρχίζουν να ισχύουν από την ημερομηνία έκδοσής τους έως τις 31 Δεκεμβρίου 2020.
               
            
               
                  51.
               
               
                  Η Αρχή θα εφαρμόσει τις αρχές που καθορίζονται στις παρούσες κατευθυντήριες γραμμές σε όλα τα κοινοποιηθέντα σχέδια ενισχύσεων επί των οποίων καλείται να λάβει απόφαση μετά τη δημοσίευση των κατευθυντήριων γραμμών στον δικτυακό τόπο της Αρχής, ακόμη και αν τα έργα είχαν κοινοποιηθεί πριν από τη δημοσίευση τους.
               
            
               
                  52.
               
               
                  Σύμφωνα με το κεφάλαιο για τον καθορισμό των εφαρμοστέων κανόνων για την αξιολόγηση παράνομων κρατικών ενισχύσεων, στο μέρος II των κατευθυντήριων γραμμών για τις κρατικές ενισχύσεις (30), στην περίπτωση μη κοινοποιηθεισών ενισχύσεων, η Αρχή θα εφαρμόζει τις παρούσες κατευθυντήριες γραμμές αν η ενίσχυση χορηγήθηκε μετά την έναρξη ισχύος της, και, σε όλες τις άλλες περιπτώσεις, τους κανόνες που ίσχυαν κατά τον χρόνο χορήγησης της ενίσχυσης.
               
            
               
                  53.
               
               
                  Η Αρχή μπορεί, ανά πάσα στιγμή, να αποφασίσει να τροποποιήσει τις παρούσες κατευθυντήριες γραμμές, εφόσον αυτό κριθεί αναγκαίο για λόγους που συνδέονται με την πολιτική ανταγωνισμού ή προκειμένου να ληφθούν υπόψη άλλες πολιτικές, διεθνείς δεσμεύσεις, εξελίξεις στις αγορές ή για οποιαδήποτε άλλη εύλογη αιτία.
               
            
         (1)  Οι παρούσες κατευθυντήριες γραμμές αντιστοιχούν στην ανακοίνωση της Ευρωπαϊκής Επιτροπής σχετικά με τα κριτήρια για την ανάλυση της συμβατότητας με την εσωτερική αγορά των κρατικών ενισχύσεων για την προώθηση της υλοποίησης σημαντικών έργων κοινού ευρωπαϊκού ενδιαφέροντος, που δημοσιεύθηκε στις 20 Ιουνίου 2014 (ΕΕ C 188 της 20.6.2014, σ. 4).
      
         (2)  Ανακοίνωση της Επιτροπής «Ευρώπη 2020 — Στρατηγική για έξυπνη, διατηρήσιμη και χωρίς αποκλεισμούς ανάπτυξη», COM(2010) 2020 τελικό της 3ης Μαρτίου 2010.
      
         (3)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — «Ευρωπαϊκή στρατηγική για βασικές τεχνολογίες γενικής εφαρμογής — Γέφυρα για ανάπτυξη και απασχόληση», COM(2012) 341 final της 26ης Ιουνίου 2012.
      
         (4)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, «Εκσυγχρονισμός των κανόνων της ΕΕ για τις κρατικές ενισχύσεις», COM(2012) 209 final, της 8ης Μαΐου 2012.
      
         (5)  Κατευθυντήριες γραμμές σχετικά με τις κρατικές ενισχύσεις για τη διάσωση και την αναδιάρθρωση μη χρηματοπιστωτικών προβληματικών επιχειρήσεων, όπως εκδόθηκαν με την απόφαση αριθ. 321/14/COL (ΕΕ L 271 της 16.10.2015, σ. 35 και συμπλήρωμα ΕΟΧ αριθ. 62 της 15.10.2015, σ. 1). Όπως εξηγείται στο σημείο 23 αυτών των κατευθυντήριων γραμμών, μια προβληματική επιχείρηση δεν μπορεί να θεωρηθεί κατάλληλο μέσο για την προώθηση στόχων που εμπίπτουν σε άλλες δημόσιες πολιτικές, έως ότου διασφαλιστεί η βιωσιμότητά της, δεδομένου ότι κινδυνεύει η ίδια η ύπαρξή της.
      
         (6)  Βλέπε για παράδειγμα την υπόθεση C-156/98 Γερμανία κατά Επιτροπής Συλλογή ΕΕ:C:2000:467, σκέψη 78 και την υπόθεση C-333/07 Régie Networks κατά Rhone Alpes Bourgogne Συλλογή ΕΕ:C:2008:764, σκέψεις 94 -116.
      
         (7)  Στην περίπτωση έργων έρευνας και ανάπτυξης, όταν δύο ή περισσότερα έργα δεν διαχωρίζονται σαφώς το ένα από το άλλο και, ιδίως, όταν δεν έχουν ανεξάρτητες πιθανότητες τεχνολογικής επιτυχίας, πρέπει να θεωρούνται ενιαίο έργο. Δεν θα θεωρείται συμβατή ενίσχυση για έργο που απλώς οδηγεί σε αλλαγή του τόπου εγκατάστασης του έργου εντός του ΕΟΧ χωρίς να μεταβάλλονται η φύση, το μέγεθος ή το πεδίο εφαρμογής του.
      
         (8)  Στο εξής το ενιαίο και το ολοκληρωμένο έργο αναφέρονται ως «έργο».
      
         (9)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Ευρωπαϊκή στρατηγική για βασικές τεχνολογίες γενικής εφαρμογής — Γέφυρα για ανάπτυξη και απασχόληση, COM(2012) 341 final της 26ης Ιουνίου 2012.
      
         (10)  Ανακοίνωση της Επιτροπής στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Μια στρατηγική για ανταγωνιστική, αειφόρο και ασφαλή ενέργεια, COM(2010) 639 τελικό της 10ης Νοεμβρίου 2010.
      
         (11)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Πλαίσιο πολιτικής για το κλίμα και την ενέργεια κατά την περίοδο από το 2020 έως το 2030 [COM(2014) 15 final] της 22ας Ιανουαρίου 2014.
      
         (12)  Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο «Ευρωπαϊκή στρατηγική για την ενεργειακή ασφάλεια», COM(2014) 330 final, της 28ης Μαΐου 2014.
      
         (13)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, Εμβληματική πρωτοβουλία στο πλαίσιο της στρατηγικής Ευρώπη 2020 Ένωση καινοτομίας, COM(2010) 546 τελικό, της 6ης Οκτωβρίου 2010.
      
         (14)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, «Ψηφιακό θεματολόγιο για την Ευρώπη», COM(2010) 245 τελικό της 26ης Αυγούστου 2010, όπως αναγνωρίστηκε στο ψήφισμα της 37ης συνόδου της μεικτής κοινοβουλευτικής επιτροπής του ΕΟΧ στις 26 Οκτωβρίου 2011.
      
         (15)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, Μια Ευρώπη που χρησιμοποιεί αποτελεσματικά τους πόρους — Εμβληματική πρωτοβουλία στο πλαίσιο της στρατηγικής «Ευρώπη 2020», COM(2011) 21 της 26ης Ιανουαρίου 2011.
      
         (16)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, «Ολοκληρωμένη βιομηχανική πολιτική για την εποχή της παγκοσμιοποίησης, Η ανταγωνιστικότητα και η βιωσιμότητα τίθενται στο επίκεντρο», COM(2010) 614 τελικό της 28ης Οκτωβρίου 2010.
      
         (17)  Με εξαίρεση τα διασυνδεόμενα έργα υποδομής στον τομέα της έρευνας και τα έργα ΔΕΔ-Μ που έχουν θεμελιώδη διακρατική σημασία διότι αποτελούν τμήμα ενός φυσικά συνδεδεμένου διασυνοριακού δικτύου ή είναι ουσιώδη για την ενίσχυση της διασυνοριακής διαχείρισης της κυκλοφορίας ή της διαλειτουργικότητας.
      
         (18)  Για να χαρακτηριστεί ένα έργο ως ΣΕΚΕΕ δεν αρκεί απλώς και μόνο το γεγονός ότι το έργο πραγματοποιείται από επιχειρήσεις σε διαφορετικές χώρες ούτε ότι μια ερευνητική υποδομή χρησιμοποιείται στη συνέχεια από επιχειρήσεις εγκατεστημένες σε διαφορετικά κράτη μέλη του ΕΟΧ. Το Δικαστήριο δήλωσε ότι ένα έργο μπορεί να περιγραφεί ως έργο κοινού ευρωπαϊκού ενδιαφέροντος όταν αποτελεί μέρος ενός διακρατικού ευρωπαϊκού προγράμματος που υποστηρίζεται από κοινού από ορισμένες κυβερνήσεις κρατών μελών του ΕΟΧ ή όταν προκύπτει από συντονισμένη δράση περισσότερων του ενός κρατών μελών του ΕΟΧ για την καταπολέμηση κοινής απειλής. Συνεκδικασθείσες υποθέσεις C-62/87 και 72/87 Exécutif regional wallon και SA Glaverbel κατά Επιτροπής Συλλογή ΕΕ:C:1988:132, σκέψεις 22-23.
      
         (19)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, «Χάρτης πορείας για μια αποδοτική, από πλευράς πόρων, Ευρώπη», COM(2011) 571 τελικό της 20ης Σεπτεμβρίου 2011.
      
         (20)  Η χρηματοδότηση από την ΕΖΕΣ ή την Ευρωπαϊκή Ένωση που υπόκειται σε κεντρική διαχείριση από τα θεσμικά όργανα, τους οργανισμούς, τις κοινές επιχειρήσεις ή άλλους φορείς του ΕΟΧ και δεν τελεί υπό τον άμεσο ή έμμεσο έλεγχο των συμβαλλόμενων μερών, δεν συνιστά κρατική ενίσχυση.
      
         (21)  Σύμφωνα με τη νομολογία, η Αρχή απολαύει διακριτικής ευχέρειας όσον αφορά την αξιολόγηση του συμβατότητας των ΣΕΚΕΕ. Συνεκδικασθείσες υποθέσεις C-62/87 και 72/87 Exécutif regional wallon και SA Glaverbel κατά Επιτροπής Συλλογή [1988], σ. 1573, σκέψη 21.
      
         (22)  Η εφαρμογή της ενίσχυσης πρέπει να προηγείται της έναρξης των εργασιών, δηλαδή είτε της έναρξης των κατασκευαστικών εργασιών για την επένδυση είτε της πρώτης σταθερής δέσμευσης για την παραγγελία εξοπλισμού είτε άλλης δέσμευσης που καθιστά την επένδυση μη αναστρέψιμη, ανάλογα με το ποια ενέργεια λαμβάνει χώρα πρώτη χρονικά. Η αγορά οικοπέδων και οι προπαρασκευαστικές εργασίες όπως η έκδοση αδειών και η εκπόνηση προκαταρκτικών μελετών σκοπιμότητας δεν θεωρούνται έναρξη εργασιών.
      
         (23)  Στην περίπτωση ολοκληρωμένου έργου, οι επιλέξιμες δαπάνες πρέπει να είναι αναλυτικές στο επίπεδο κάθε επιμέρους έργου.
      
         (24)  Βλέπε άρθρο 1 παράγραφος 3 του κανονισμού (ΕΕ) αριθ. 734/2013 του Συμβουλίου, της 22ας Ιουλίου 2013, που τροποποιεί τον κανονισμό (ΕΚ) αριθ. 659/1999 για τη θέσπιση λεπτομερών κανόνων εφαρμογής του άρθρου 93 της Συνθήκης ΕΚ (ΕΕ L 204 της 31.7.2013, σ. 15). Κατά τον χρόνο έκδοσης αυτών των κατευθυντήριων γραμμών, ο κανονισμός (ΕΕ) αριθ. 734/2013 αποτελούσε αντικείμενο εξέτασης με σκοπό την ενσωμάτωσή του στη συμφωνία ΕΟΧ. Ο κανονισμός (ΕΚ) αριθ. 659/1999 ενσωματώθηκε στη συμφωνία ΕΟΧ με την απόφαση της Μεικτής Επιτροπής αριθ. 164/2001 (ΕΕ L 65 της 7.3.2002, σ. 46 και συμπλήρωμα ΕΟΧ αριθ. 13 της 7.3.2002, σ. 26).
      
         (25)  Οι ενισχύσεις υπό μορφή εγγυήσεων πρέπει να είναι χρονικά περιορισμένες, ενώ για τις ενισχύσεις υπό μορφή δανείου πρέπει να καθορίζονται περίοδοι αποπληρωμής.
      
         (26)  Για την αποφυγή κάθε αμφιβολίας, οι πιλοτικές γραμμές δεν θεωρούνται υποδομές.
      
         (27)  Στην περίπτωση που περιλαμβάνει ενεργειακή υποδομή, το έργο υπόκειται στις κανονιστικές ρυθμίσεις για την τιμολόγηση και την πρόσβαση, καθώς και στις απαιτήσεις περί διαχωρισμού σύμφωνα με τη νομοθεσία για την εσωτερική αγορά.
      
         (28)  Με εξαίρεση τα επιχειρηματικά απόρρητα και άλλες εμπιστευτικές πληροφορίες σε δεόντως αιτιολογημένες περιπτώσεις και με την επιφύλαξη της συμφωνίας της Αρχής (Κεφάλαιο σχετικά με το επαγγελματικό απόρρητο στις αποφάσεις για τις κρατικές ενισχύσεις αριθ. 15/04/COL που δημοσιεύθηκε στην ΕΕ L 154 της 8.6.2006, σ. 27, και στο συμπλήρωμα ΕΟΧ αριθ. 29 της 8.6.2006, σ. 1).
      
         (29)  Οι εν λόγω πληροφορίες δημοσιεύονται εντός 6 μηνών από την ημερομηνία χορήγησης της ενίσχυσης. Σε περίπτωση παράνομης ενίσχυσης, τα συμβαλλόμενα μέρη θα πρέπει να διασφαλίσουν τη δημοσίευση των πληροφοριών αυτών εκ των υστέρων, τουλάχιστον εντός έξι μηνών από την ημερομηνία της απόφασης της Αρχής. Οι πληροφορίες θα πρέπει να είναι διαθέσιμες σε μορφότυπο ο οποίος θα επιτρέπει την αναζήτηση, τη λήψη και την απρόσκοπτη δημοσίευση στο Διαδίκτυο, επί παραδείγματι σε μορφότυπο CSV ή XML.
      
         (30)  Απόφαση αριθ. 154/07/COL (ΕΕ L 73 της 19.3.2009, σ. 23 και συμπλήρωμα ΕΟΧ αριθ. 15 της 19.3.2009, σ. 1).
      
         Προσάρτημα
         
            Επιλέξιμες δαπάνες
         
         
                     α)
                  
                  
                     Μελέτες σκοπιμότητας, συμπεριλαμβανομένων των προπαρασκευαστικών και τεχνικών μελετών, και δαπάνες για την απόκτηση των αδειών που απαιτούνται για την υλοποίηση του έργου.
                  
               
                     β)
                  
                  
                     Δαπάνες για όργανα και εξοπλισμό (συμπεριλαμβανομένων εγκαταστάσεων και οχημάτων μεταφοράς), στον βαθμό και για το χρονικό διάστημα που χρησιμοποιούνται για το έργο. Αν τέτοια όργανα και εξοπλισμός δεν χρησιμοποιούνται καθ' όλη τη διάρκεια του χρήσιμου βίου τους για το έργο, επιλέξιμες θεωρούνται μόνον οι δαπάνες απόσβεσης που αντιστοιχούν στη διάρκεια του έργου, οι οποίες υπολογίζονται με βάση κοινώς αποδεκτές λογιστικές πρακτικές.
                  
               
                     γ)
                  
                  
                     Δαπάνες για την αγορά (ή την κατασκευή) κτιρίων, υποδομών και γηπέδων, στον βαθμό και για το χρονικό διάστημα που χρησιμοποιούνται για το έργο. Όταν οι δαπάνες αυτές καθορίζονται σε σχέση με την αξία της εμπορικής μεταβίβασης ή τις όντως καταβληθείσες κεφαλαιουχικές δαπάνες, και όχι το κόστος της απόσβεσης, η υπολειμματική αξία των γηπέδων, κτιρίων ή υποδομών θα πρέπει να αφαιρεθεί από το έλλειμμα χρηματοδότησης, είτε εκ των προτέρων είτε εκ των υστέρων.
                  
               
                     δ)
                  
                  
                     Δαπάνες άλλων υλικών, προμηθειών και παρεμφερών προϊόντων που είναι αναγκαία για το έργο.
                  
               
                     ε)
                  
                  
                     Δαπάνες για την απόκτηση, κατοχύρωση και προστασία διπλωμάτων ευρεσιτεχνίας και άλλων άυλων στοιχείων ενεργητικού. Δαπάνες για έρευνα επί συμβάσει, γνώσεις και διπλώματα ευρεσιτεχνίας που αγοράστηκαν ή ελήφθησαν με άδεια εκμετάλλευσης από εξωτερικές πηγές με τήρηση της αρχής των ίσων αποστάσεων, καθώς και δαπάνες για συμβουλευτικές και ισοδύναμες υπηρεσίες χρησιμοποιούμενες αποκλειστικά για το έργο.
                  
               
                     στ)
                  
                  
                     Δαπάνες προσωπικού και διοικητικές δαπάνες (συμπεριλαμβανομένων των γενικών εξόδων) που προκύπτουν άμεσα από δραστηριότητες Ε & Α&Κ, συμπεριλαμβανομένων των δραστηριοτήτων που συνδέονται με την πρώτη βιομηχανική αξιοποίηση (1), ή, στην περίπτωση έργου υποδομής, που προκύπτουν κατά την κατασκευή της υποδομής.
                  
               
                     ζ)
                  
                  
                     Σε περίπτωση ενίσχυσης για έργο πρώτης βιομηχανικής αξιοποίησης, οι κεφαλαιουχικές και λειτουργικές δαπάνες (CAPEX και OPEX), εφόσον η βιομηχανική αξιοποίηση διαδέχεται δραστηριότητα Ε&A&K (2) και περιέχει μια πολύ σημαντική συνιστώσα Ε&A&K που αποτελεί αναπόσπαστο και αναγκαίο στοιχείο για την επιτυχή εφαρμογή του έργου. Οι δαπάνες λειτουργίας πρέπει να σχετίζονται με αυτή τη συνιστώσα του έργου.
                  
               
                     η)
                  
                  
                     Άλλες δαπάνες μπορούν να γίνουν δεκτές αν είναι δικαιολογημένες και εφόσον είναι άρρηκτα συνδεδεμένες με την υλοποίηση του έργου, εξαιρουμένων των λειτουργικών δαπανών που δεν καλύπτονται από το στοιχείο ζ).
                  
               
            (1)  Η πρώτη βιομηχανική αξιοποίηση αφορά την αναβάθμιση των πιλοτικών εγκαταστάσεων, ή τον πρώτο στο είδος του εξοπλισμό και τις πρώτες στο είδος τους εγκαταστάσεις που καλύπτουν τα μεταγενέστερα στάδια της πιλοτικής γραμμής, συμπεριλαμβανομένης της δοκιμαστικής φάσης, αλλά όχι τη μαζική παραγωγή ούτε τις εμπορικές πωλήσεις.
         
            (2)  Η πρώτη βιομηχανική αξιοποίηση δεν χρειάζεται να πραγματοποιηθεί από την ίδια οντότητα που διενήργησε τη δραστηριότητα Ε & Α&Κ, εφόσον η εν λόγω οντότητα αποκτά τα δικαιώματα χρήσης των αποτελεσμάτων της προηγούμενης δραστηριότητας Ε & Α&Κ, και εφόσον η δραστηριότητα Ε & Α&Κ και η πρώτη βιομηχανική αξιοποίηση καλύπτονται αμφότερες από το έργο και κοινοποιούνται από κοινού.